हाल ही में सिंगापुर में हुए एक स्वास्थ्य सेवा सम्मलेन में विशेषज्ञों ने माना कि एशिया की स्वास्थ्य सेवाएँ आधुनिक जीवन शैली की व्याधियों के बोझ तले दबी जा रही हैं. स्वाइन/बर्ड फ़्लू और तपेदिक जैसे संक्रामक रोगों के साथ साथ आर्थिक सम्पन्नता से जुड़ी हुई असंक्रामक बीमारियों का भार दिन प्रतिदिन बढ़ता ही जा रहा है. तम्बाकू एवम् धूम्रपान का व्यसन भी भारत समेत अन्य देशों में लाखों लोगों की सेहत पर सवालिया निशान लगा रहा है. सिगरेट एवम् गुटखा निर्माताओं की आक्रामक विज्ञापन तकनीक के आगे, सारे तम्बाकू विरोधी अभियान असफल सिद्ध होते प्रतीत हो रहे हैं. ये कम्पनियां मर्दानगी, आधुनिकता और तनाव-मुक्ति के नाम पर जनता को विष बेच रही हैं, और इनके विरुद्ध कोई भी कार्यवाही नहीं की जा रही है. तम्बाकू सेवन का सीधा सम्बन्ध श्वास एवम् फेफड़े की बीमारियों से है, जैसे कि अस्थमा, तपेदिक आदि. क्या ही अच्छा होता यदि हम तम्बाकू युक्त पान मसाला चबाने के स्थान पर लौंग, इलाइची या सौंफ जैसी गुणकारी वस्तुओं का सेवन करने की बुद्धि रखते.